title: Rialachán Cur Chun Feidhme (AE) 2021/2227 ón gCoimisiún an 14 Nollaig 2021 lena leasaítear Rialachán (AE) Uimh. 1178/2011 a mhéid a bhaineann leis na ceanglais maidir le hoibríochtaí uile-aimsire agus maidir le hoiliúint de réir uirlisí agus oiliúint rátála cineáil i héileacaptair (Téacs atá ábhartha maidir le LEE)

text:
                  15.12.2021

                  GA

                  Iris Oifigiúil an Aontais Eorpaigh

                  L 448/39

         RIALACHÁN CUR CHUN FEIDHME (AE) 2021/2227 ÓN gCOIMISIÚN
         an 14 Nollaig 2021
         lena leasaítear Rialachán (AE) Uimh. 1178/2011 a mhéid a bhaineann leis na ceanglais maidir le hoibríochtaí uile-aimsire agus maidir le hoiliúint de réir uirlisí agus oiliúint rátála cineáil i héileacaptair
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta an Aontais Eorpaigh, agus lena leasaítear Rialacháin (CE) Uimh. 2111/2005, (CE) Uimh. 1008/2008, (AE) Uimh. 996/2010, (AE) Uimh. 376/2014 agus Treoracha 2014/30/AE agus 2014/53/AE ó Pharlaimint na hEorpa agus ón gComhairle agus lena n-aisghairtear Rialacháin (CE) Uimh. 552/2004 agus (CE) Uimh. 216/2008 ó Pharlaimint na hEorpa agus ón gComhairle agus Rialachán (CEE) Uimh. 3922/91 ón gComhairle (1), agus go háirithe Airteagal 3(1) agus Airteagal 7(1) de,
         De bharr an mhéid seo a leanas:

                     (1)

                     Le hIarscríbhinn I (Cuid-FCL) a ghabhann le Rialachán (AE) Uimh. 1178/2011 ón gCoimisiún (2) leagtar síos na ceanglais oiliúna, tástála agus seiceála le haghaidh ceadúnais píolótaí, lena n-áirítear ceanglais chun pribhléidí a fháil chun ascnaimh a eitilt i gcomhréir leis na rialacha um eitilt de réir uirlisí (IFR) anuas chuig airde trátha cinnidh is lú ná 200 troigh, agus le haghaidh oiliúint de réir uirlisí agus rátáil cineáil i héileacaptair.

                     (2)

                     Le Rialachán (AE) Uimh. 965/2012 ón gCoimisiún (3) leagtar síos rialacha mionsonraithe le haghaidh hoibríochtaí aeir, lena n-áirítear na ceanglais ar oibreoirí oiliúint agus seiceáil rialta a chur ar fáil dá bhfoireann. Tá an Rialachán sin á leasú chun na caighdeáin is déanaí maidir le hoibríochtaí uile-aimsire atá leagtha síos ag an Eagraíocht Eitlíochta Sibhialta Idirnáisiúnta (ICAO) a áireamh ann. Tá na leasuithe ar Rialachán (AE) Uimh. 965/2012 ceaptha a bheith ina chreat cuimsitheach le haghaidh ascnaimh IFR faoi choinníollacha drochléargais, gnéithe a bhaineann le hoiliúint píolótaí san áireamh. Dá bhrí sin, na ceanglais chomhfhreagracha maidir le hascnaimh IFR nuair atá an píolóta ar bheagán léargais de dheasca na haimsire, ceanglais atá i Rialachán (AE) Uimh. 1178/2011 ba cheart iad a scriosadh nó ba cheart tagairtí do Rialachán (AE) Uimh. 965/2012 a chur ina n-ionad más gá.

                     (3)

                     Ós rud é go bhfuil héileacaptair aon innill á ndeimhniú anois le haghaidh oibríochta faoi IFR freisin, ba cheart athbhreithniú a dhéanamh ar na ceanglais maidir leis an gcáilíocht eitilte de réir uirlis héileacaptair lena ndéanamh níos ábhartha do na cineálacha nua héileacaptar agus chun tuilleadh solúbthachta a chur san úsáid. Ba cheart an cháilíocht chun eitilte de réir uirlisí i gcomhair héileacaptar agus an oiliúint ghaolmhar a cheapadh chun eitilt de réir uirlisí i héileacaptair aon innill agus il-innill araon a chumhdach, ionas nach mbeadh gá a thuilleadh le hoiliúint bhreise chun athrú ó cháilíocht eitilte de réir uirlisí i héileacaptar aon innill go cáilíocht eitilte de réir uirlisí i héileacaptar il-innill.

                     (4)

                     De réir na rialacha atá ann anois, forálacha níos déine Cuid-FCL le haghaidh oiliúint phíolótaí i héileacaptair ilphíolótaí, tá feidhm acu freisin le hoibríocht ilphíolótaí i héileacaptair atá deimhnithe le haghaidh oibríocht aonphíolóta. Mar thoradh ar an ualach breise sin, déantar beagnach gach oibríocht héileacaptair sna héileacaptair dheimhnithe aonphíolóta sin le linn oibríocht aonphíolótaí, ach amháin i gcás ina sainordófar oibríocht ilphíolótaí faoi cheanglais oibríochtúla. Dá bhrí sin, an buntáiste a bhí ann ó thaobh sábháilteachta de nuair a bhí comhphíolóta ann, sin buntáiste nach bhfuil ann níos mó. Chun an toradh sin a sheachaint, ba cheart athbhreithniú a dhéanamh ar na ceanglais agus ar na pribhléidí maidir le hoibríocht ilphíolótaí i héileacaptair ar mhaithe le breis solúbthachta. Ba cheart ceanglais iomchuí a chur i bhfeidhm ionas gur féidir oibríocht ilphíolótaí a dhéanamh go sábháilte i héileacaptair aonphíolóta.

                     (5)

                     Ós rud é nár úsáideadh go dtí seo ach héileacaptair il-innill le haghaidh eitiltí héileacaptair faoi IFR, is i héileacaptair aon innill a fuarthas na cáilíochtaí eitilte de réir uirlisí. Ar an gcúis sin, agus ag féachaint don úsáid a bhainfear as héileacaptair aon innill faoi IFR san am atá romhainn, ba cheart forálacha idirthréimhseacha a chur i bhfeidhm chun a áirithiú gur féidir le píolótaí a bhfuil cáilíochtaí eitilte de réir uirlisí acu i héileacaptair faoi láthair an phribhléid ghaolmhar a úsáid i héileacaptair aon innill.

                     (6)

                     Ba cheart a ndóthain ama a thabhairt d’eagraíochtaí oiliúna chun a gcláir oiliúna a oiriúnú.

                     (7)

                     Ba cheart Rialachán (AE) Uimh. 1178/2011 a leasú freisin chun crostagairtí áirithe atá as dáta nó mícheart a cheartú, mar aon le soiléiriú a thabhairt i gcás forálacha áirithe.

                     (8)

                     Tá dréachtrialacha cur chun feidhme ullmhaithe ag Gníomhaireacht Sábháilteachta Eitlíochta an Aontais Eorpaigh agus chuir sí faoi bhráid an Choimisiúin iad le Tuairim Uimh. 02/2021 (4) i gcomhréir le pointí (b) agus (c) d’Airteagal 76(1) de Rialachán (AE) 2018/1139.

                     (9)

                     Tá na bearta dá bhforáiltear sa Rialachán seo i gcomhréir le tuairim an Choiste a bunaíodh i gcomhréir le hAirteagal 127 de Rialachán (AE) 2018/1139,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán (AE) Uimh. 1178/2011 mar a leanas:

                        (1)

                        Leasaítear Airteagal 4c mar a leanas:

                                    (a)

                                    i mír 1, cuirtear an méid seo a leanas in ionad phointe (b):

                                                “(b)

                                                táthar fós i dteideal athbhailíochtú nó athnuachan a fháil ar a EIR, i gcomhréir le pointe FCL.825(g) d’Iarscríbhinn I (Cuid-FCL);”;

                                    (b)

                                    i mír 1, cuirtear an méid seo a leanas in ionad phointe (c):

                                                “(c)

                                                a bheith i dteideal creidmheas iomlán a fháil i leith na gceanglas oiliúna i bpointe FCL.835(c)(2)(i) agus (iii) d’Iarscríbhinn I (Cuid-GFCL), agus iarratas á dhéanamh ar cháilíocht bhunúsach eitilte de réir uirlisí (BIR) i gcomhréir le pointe FCL.835 d’Iarscríbhinn I (Cuid-FCL); agus”;

                                    (c)

                                    i mír 1, cuirtear an méid seo a leanas in ionad phointe (d):

                                                “(d)

                                                beifear fós i dteideal creidmheas iomlán a fháil mar a bhunaítear maidir le sealbhóirí EIR in Iarscríbhinn I (Cuid FCL).”;

                        (2)

                        cuirtear an tAirteagal 4d seo a leanas isteach:

                           “Airteagal 4d
                           Bearta idirthréimhseacha maidir le pribhléidí i dtaca le cáilíocht eitilte de réir uirlisí i gcomhair héileacaptair
                           Gan dochar do phointe FCL.630.H d’Iarscríbhinn I (Cuid-FCL) a ghabhann leis an Rialachán seo, beidh feidhm ag gach ceann de na nithe seo a leanas:

                                       1.

                                       na cáilíochta eitilte de réir uirlisí le haghaidh héileacaptair (IR(H)) a eisítear i gcomhréir le hIarscríbhinn I (Cuid-FCL) a ghabhann leis an Rialachán seo roimh an 30 Deireadh Fómhair 2022, is éard a mheasfar gur IR(H) iad le haghaidh héileacaptair aon innill agus il-innill araon, nuair a atheisítear ceadúnas píolóta héileacaptair ar chúiseanna riaracháin.

                                       2.

                                       Na hiarratasóirí a chuir tús le hoiliúint le haghaidh IR(H) i dtaca le héileacaptair aon innill nó héileacaptair il-innill roimh an 30 Deireadh Fómhair 2022, ceadófar dóibh an oiliúint sin a chríochnú, agus i gcás mar sin féadfar IR(H) a eisiúint leo le haghaidh héileacaptair aon innill agus héileacaptair il-innill araon.”;

                        (3)

                        cuirtear an tAirteagal 4e seo a leanas isteach:

                           ‘Airteagal 4e
                           Bearta idirthréimhseacha maidir le hoiliúint, tástáil agus seiceáil a bhaineann le hoibríochtaí i héileacaptair aon innill

                              1.   Féadfaidh na Ballstáit a gcinneadh pribhléidí sonracha a eisiúint chun oiliúint, tástálacha scile agus seiceálacha inniúlachta a chur ar fáil in oibríochtaí ilphíolóta i héileacaptair aon innill d’iarratasóirí a chomhlíonann na coinníollacha uile seo a leanas:

                                          (a)

                                          deimhniú teagascóra nó scrúdaitheora a bheith aige, de réir mar is infheidhme, a eisítear i gcomhréir le hIarscríbhinn I (Cuid-FCL) a ghabhann leis an Rialachán seo, ina gcuimsítear na pribhléidí chun teagasc nó scrúdú a dhéanamh, de réir mar is infheidhme, sa chineál ábhartha héileacaptair;

                                          (b)

                                          an oiliúint a shonraítear i bpointe FCL.735.H de Chuid-FCL a bheith comhlíonta aige;

                                          (c)

                                          taithí a bheith aige ar oibriú ilphíolótaí i héileacaptair ar leibhéal atá inghlactha ag údarás inniúil an Bhallstáit sin.

                              2.   Na pribhléidí a eisítear i gcomhréir le mír 1, beidh feidhm acu go dtí an 30 Deireadh Fómhair 2025. Chun na pribhléidí a athbhailíochtú, ní mór d’iarratasóirí na ceanglais taithí don teagascóir agus don scrúdaitheoir a bhaineann le hoibriú ilphíolótaí i héileacaptair a chomhlíonadh mar a leagtar amach iad i gCuid-FCL.”;

                        (4)

                        in Airteagal 10a, cuirtear an mhír 6 seo a leanas isteach:

                           “6.   Na heagraíochtaí oiliúna píolótaí a chuireann oiliúint ar fáil do IR(H) ní mór dóibh a gclár oiliúna a oiriúnú chun go gcomhlíonfar Iarscríbhinn I faoin 30 Deireadh Fómhair 2023.”;

                        (5)

                        Leasaítear Iarscríbhinn I i gcomhréir leis an Iarscríbhinn a ghabhann leis an Rialachán seo.

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 30 Deireadh Fómhair 2022. Mar sin féin, beidh feidhm ag pointe (1) d’Airteagal 1 ón dáta theacht i bhfeidhm.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 14 Nollaig 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 212, 22.8.2018, lch. 1.

            (2)  Rialachán (AE) Uimh. 1178/2011 ón gCoimisiún an 3 Samhain 2011 lena leagtar síos ceanglais theicniúla agus nósanna imeachta riaracháin a bhaineann le foirne eitlíochta sibhialta de bhun Rialachán (CE) Uimh. 216/2008 ó Pharlaimint na hEorpa agus ón gComhairle (IO L 311, 25.11.2011, lch. 1).

            (3)  Rialachán (AE) Uimh. 965/2012 ón gCoimisiún an 5 Deireadh Fómhair 2012 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir de bhun Rialachán (CE) Uimh. 216/2008 ó Pharlaimint na hEorpa agus ón gComhairle (IO L 296, 25.10.2012, lch. 1).

            (4)  https://www.easa.europa.eu/document-library/opinions

            IARSCRÍBHINN
            Leasaítear Iarscríbhinn I (Cuid-FCL) a ghabhann le Rialachán (AE) Uimh. 1178/2011 mar a leanas:

                        (1)

                        leasaítear pointe FCL.010 mar a leanas:

                                    (a)

                                    cuirtear an méid seo a leanas in ionad an tsainmhínithe ar “oibríocht ilphíolótaí:
                                    is éard a chiallaíonn “oibríocht ilphíolótaí” oibríocht a dteastaíonn ar a laghad beirt phíolótaí lena haghaidh agus comhoibriú ilchriúanna in úsáid acu in aerárthach ilphíolótaí nó in aerárthach aonphíolóta.”;

                                    (b)

                                    cuirtear an méid seo a leanas in ionad an tsainmhínithe ar “aerárthach ilphíolótaí”:
                                    ““Aerárthach ilphíolótaí”:

                                                —

                                                i gcás eitleán, ciallaíonn sé eitleáin atá deimhnithe chun oibriú le foireann de bheirt phíolótaí ar a laghad;

                                                —

                                                i gcás héileacaptar, aerlong agus aerárthaí ingear-chumhachtaithe, ciallaíonn sé aerárthach atá deimhnithe chun oibriú le foireann de bheirt phíolótaí ar a laghad nó aerárthach a chaithfear a oibriú le foireann de bheirt phíolótaí ar a laghad i gcomhréir le Rialachán (AE) Uimh. 965/2012.”;

                                    (c)

                                    cuirtear an méid seo a leanas in ionad an tsainmhínithe ar “aerárthach aonphíolóta”:
                                    ““Aerárthach aonphíolóta”:

                                                —

                                                i gcás eitleán, ciallaíonn sé aerárthach atá deimhnithe chun oibriú le píolóta amháin;

                                                —

                                                i gcás héileacaptar, aerlong agus aerárthaí ingear-chumhachtaithe, ciallaíonn sé aerárthach a bhfuil sé deimhnithe ina leith gur aon phíolóta amháin a dhéanfaidh é a oibriú agus nach dteastaíonn beirt phíolótaí ar a laghad chun é a oibriú i gcomhréir le Rialachán (AE) Uimh. 965/2012.”;

                        (2)

                        i bpointe FCL.060(b), cuirtear an méid seo a leanas in ionad phointe (1):

                                    “(1)

                                    ina PIC nó ina chomhphíolóta ach amháin má tá ar a laghad trí éirí, trí ascnamh agus trí thuirlingt déanta aige nó aici mar phíolóta eitilte in aerárthach nó in insamhlóir eitilte den chineál/aicme chéanna le 90 lá roimhe sin. Is in oibríochtaí ilphíolótaí nó in oibríochtaí aonphíolóta a dhéanfar na trí eirí den talamh agus na trí thuirlingt, ag brath ar na pribhléidí atá ag an bpíolóta; agus”;

                        (3)

                        cuirtear an méid seo a leanas in ionad phointe FCL.510.H:
                        “FCL.510.H ATPL(H) — Réamhriachtanais, taithí agus creidiúnú

                        Ní mór d’iarratasóirí ar ATPL(H) an méid seo a leanas a chomhlíonadh:

                                    (a)

                                    CPL(H) a bheith acu;

                                    (b)

                                    teagasc a bheith faighte acu in MCC i gcomhréir le pointe FCL.735.H;

                                    (c)

                                    íosmhéid 1 000 uair an chloig d’am eitilte a dhéanamh ina phíolóta héileacaptar:

                                                (1)

                                                350 uair an chloig in oibríochtaí ilphíolótaí i héileacaptair;

                                                (2)

                                                            (i)

                                                            250 uair an chloig mar PIC; nó

                                                            (ii)

                                                            100 uair an chloig mar PIC agus 150 uair an chloig mar PIC faoi mhaoirseacht; nó

                                                            (iii)

                                                            250 uair an chloig mar PIC faoi mhaoirseacht i héileacaptair ilphíolótaí. Sa chás sin, beidh na pribhléidí ATPL(H) teoranta d’oibríochtaí ilphíolótaí amháin, go dtí go mbeidh 100 uair an chloig déanta mar PIC;

                                                (3)

                                                200 uair an chloig d’am eitilte trastíre a mbeidh 100 uair an chloig ar a laghad díobh mar PIC nó mar PIC faoi mhaoirseacht;

                                                (4)

                                                30 uair an chloig eitilte i muinín na n-uirlisí gan os cionn 10 uair an chloig de sin ar an talamh i muinín na n-uirlisí; agus

                                                (5)

                                                100 uair an chloig d’eitilt oíche ina PIC nó ina chomhphíolóta.

                                          Is féidir 100 ar a mhéad den 1 000 uair an chloig a dhéanamh i FSTD, agus ní fhéadfar níos mó ná 25 uair an chloig de sin a dhéanamh i FNPT;

                                    (d)

                                    I gcás am eitilte in eitleáin, tabharfar creidiúnú suas le 50 % in aghaidh na gceanglas ama eitilte atá i bpointe (c);

                                    (e)

                                    Ní mór an taithí a cheanglaítear i bpointe (c) a chur i gcrích sula ndéanfar an tástáil scileanna le haghaidh ATPL(H);

                                    (f)

                                    Gheobhaidh iarratasóirí ar ATPL(H) creidmheas iomlán in aghaidh an cheanglais i bpointe (b) nuair a chomhlíonann siad pointe FCL.720.H(a)(2)(ii) agus, ina theannta sin, má tá oiliúint faighte acu in ATO chun an caighdeán is gá a chomhlíonadh chun an cúrsa a chríochnú go rathúil de réir phointe FCL.735.H.”;

                        (4)

                        cuirtear an méid seo a leanas in ionad phointe FCL.605:
                        “FCL.605 IR – Pribhléidí agus coinníollacha

                                    (a)

                                    Pribhléidí
                                    Is iad na pribhléidí atá ag sealbhóirí IR aerárthaí a eitilt faoi IFR, oibríochtaí PBN san áireamh, ina bhfuil an íosairde trátha cinnidh seo a leanas:

                                                (1)

                                                gan é faoi bhun 200 troigh (60 m) ar a laghad;

                                                (2)

                                                faoi bhun 200 troigh (60 m), ar choinníoll go bhfuil siad údaraithe é sin a dhéanamh i gcomhréir le hIarscríbhinn V (Cuid-SPA) a ghabhann le Rialachán (AE) Uimh. 965/2012.

                                    (b)

                                    Coinníollacha

                                                (1)

                                                Déanfaidh sealbhóirí IR a bpribhléidí a fheidhmiú i gcomhréir leis na coinníollacha atá leagtha síos i bhFoscríbhinn 8 a ghabhann leis an Iarscríbhinn seo.

                                                (2)

                                                Chun pribhléidí a fheidhmiú ina PIC faoi IFR in oibríocht ilphíolótaí i héileacaptair, ní mór 70 uair an chloig d’am eitilte i muinín na n-uirlisí ar a laghad a bheith ag sealbhóirí IR(H), agus d’fhéadfadh 30 uair an chloig de sin a bheith i muinín na n-uirlisí ar an talamh.”;

                        (5)

                        cuirtear an méid seo a leanas in ionad phointe FCL.620 IR:
                        “FCL.620 IR — Tástáil scileanna

                        Ní mór d’iarratasóirí ar IR pas a ghnóthú i dtástáil scileanna i gcomhréir le Foscríbhinn 7 a ghabhann leis an Iarscríbhinn seo chun a gcumas a léiriú maidir leis na nósanna imeachta agus na hainlithe ábhartha a dhéanamh ar leibhéal inniúlachta is iomchuí do na pribhléidí a dheonaítear.”;

                        (6)

                        cuirtear isteach an pointe FCL,620.A seo a leanas i ndiaidh an cheannteidil “ROINN 2 – Ceanglais shonracha maidir leis an gcatagóir eitleáin”:
                        “FCL.620.A IR(A) – Tástáil scileanna

                                    (a)

                                    I gcás IR(A) il-innill, is in eitleán il-innill a dhéanfar an tástáil scileanna. I gcás IR(A) aon innill, is in eitleán aon innill a dhéanfar an tástáil scileanna. Meastar gurb eitleán aon innill é eitleán sá-lárlíne il-innill chun críoch an phointe seo.

                                    (b)

                                    Na hiarratasóirí a bhfuil tástáil scileanna déanta acu le haghaidh IR(A) il-innill in eitleán aonphíolóta il-innill ar a cheanglaítear rátáil aicme, eiseofar IR(A) aon innill dóibh freisin i dtaca leis na rátálacha aicme nó na rátálacha cineáil atá acu i dtaca le IR(A) aon innill”;

                        (7)

                        cuirtear an méid seo a leanas in ionad phointe FCL.630.H:
                        “FCL.630.H IR(H) – Pribhléidí IR(H) a leathnú chuig cineálacha eile héileacaptar

                        Mura sonraítear a mhalairt sna sonraí maidir le hoiriúnacht oibríochtúil a leagtar amach i gcomhréir le hIarscríbhinn I (Cuid 21) a ghabhann le Rialachán (AE) Uimh. 748/2012 ón gCoimisiún, sealbhóirí IR(H) ar mian leo a bpribhléidí IR(H) a leathnú chuig cineálacha eile héileacaptar, sa bhreis ar an gcúrsa oiliúna ábhartha maidir le rátáil chineáil, ní mór dóibh 2 uair an chloig d’oiliúint eitilte a dhéanamh ar an gcineál ábhartha, eitilt gan de thagairt ach uirlisí de réir IFR a fhéadfar a dhéanamh in FFS nó in FTD arb ionann é agus an cineál ábhartha le haghaidh oibríocht IFR.”;

                        (8)

                        cuirtear isteach an pointe FCL,620.As seo a leanas i ndiaidh an cheannteidil “ROINN 4 – Ceanglais shonracha maidir leis an gcatagóir aerloinge”:
                        “FCL.620.As IR(As) – Tástáil scileanna

                        I gcás IR(As) il-innill, is in aerlong il-innill a dhéanfar an tástáil scileanna. I gcás IR(As) aon innill, is in aerlong aon innill a dhéanfar an tástáil.”;

                        (9)

                        i bpointe FCL.725, cuirtear an méid seo a leanas in ionad phointe (d):

                                    “(d)

                                    Oibríocht aonphíolóta agus ilphíolótaí

                                                (1)

                                                Píolóta a bhfuil rátáil chineáil aige i dtaca le cineál aerárthaigh cheana, agus a bhfuil sé de phribhléid aige oibríochtaí aonphíolóta nó oibríochtaí ilphíolótaí a dhéanamh, is éard a mheasfar go bhfuil na ceanglais teoiriciúla comhlíonta aige cheana féin agus é ag déanamh iarratais chun an phribhléid i dtaca le cineál eile oibríochta ar an gcineál céanna aerárthaigh a chur leis.

                                                (2)

                                                Ní mór don phíolóta sin oiliúint eitilte sa bhreis a dhéanamh i dtaca le cineálacha eile oibríochta sa chineál ábhartha i gcomhréir le Foscríbhinn 9 a ghabhann leis an Iarscríbhinn seo, mura sonraítear a mhalairt sna sonraí maidir le hoiriúnacht oibríochtúil a leagtar amach i gcomhréir le hIarscríbhinn I (Cuid 21) a ghabhann le Rialachán (AE) Uimh. 748/2012 ón gCoimisiún. Ní mór an oiliúint sin a dhéanamh i gceann díobh seo a leanas:

                                                            (i)

                                                            ATO;

                                                            (ii)

                                                            eagraíocht a bhfuil feidhm ag Iarscríbhinn III (Cuid-ORO) a ghabhann le Rialachán (AE) Uimh. 965/2012 ina leith agus atá i dteideal an oiliúint sin a chur ar fáil ar bhonn formheasa nó, i gcás héileacaptair aonphíolóta, dearbhú a chur ar fáil.

                                                (3)

                                                Ach amháin i gcás héileacaptair aonphíolóta, déanfar an cineál oibríochta a iontráil sa cheadúnas.

                                                (4)

                                                I gcás héileacaptair aonphíolóta, beidh feidhm ag gach ceann díobh seo a leanas:

                                                            (i)

                                                            I gcás ina ndearnadh tástáil scileanna nó seiceáil inniúlachta i dtaca le rátáil chineáil ar héileacaptar aonphíolóta neamhchasta in oibríochtaí ilphíolótaí agus sna hoibríochtaí sin amháin, déanfar srian maidir le hoibríocht ilphíolótaí a fhormhuiniú ar an rátáil chineáil sa cheadúnas. Bainfear an formhuiniú sin nuair a chríochnóidh an t-iarratasóir seiceáil inniúlachta ina mbeidh na heilimintí is gá le haghaidh oibríocht aonphíolóta mar a shonraítear i bhFoscríbhinn 9 a ghabhann leis an Iarscríbhinn seo.

                                                            (ii)

                                                            I ngach cás eile, ní dhéanfar an cineál oibríochta a iontráil sa cheadúnas. Tá an píolóta i dteideal pribhléidí na rátála cineáil a fheidhmiú:

                                                                        (A)

                                                                        in oibríocht aonphíolóta, ar choinníoll go gcomhlíonfar an méid seo a leanas maidir leis an tástáil scile nó an tseiceáil inniúlachta:

                                                                                (1)

                                                                                rinneadh í in oibríocht aonphíolóta; nó

                                                                                (2)

                                                                                rinneadh í in oibríocht ilphíolótaí agus bhí eilimintí breise d’oibríocht aonphíolóta san áireamh inti, mar atá sonraithe i bhFoscríbhinn 9 a ghabhann leis an Iarscríbhinn seo;

                                                                        (B)

                                                                        rinneadh í in oibríocht ilphíolótaí faoi gach ceann de na coinníollacha seo a leanas:

                                                                                (1)

                                                                                comhlíonann an píolóta pointe FCL.720.H(a)(2);

                                                                                (2)

                                                                                feidhmítear na pribhléidí i gcomhréir le hIarscríbhinn III (Cuid-ORO) a ghabhann le Rialachán (AE) Uimh. 965/2012 amháin;

                                                                                (3)

                                                                                rinneadh an tástáil scileanna nó an tseiceáil inniúlachta in oibríocht ilphíolótaí.”;

                        (10)

                        leasaítear pointe FCL.720.H mar a leanas:

                                    (a)

                                    cuirtear an méid seo a leanas in ionad an fhrása réamhráitigh:
                                    “Mura gcinntear a mhalairt sna sonraí maidir le hoiriúnacht oibríochtúil a leagtar amach i gcomhréir le hIarscríbhinn I (Cuid 21) a ghabhann le Rialachán (AE) Uimh. 748/2012 ón gCoimisiún, iarratasóir ar eisiúint na chéad rátála cineáil i gcomhair héileacaptar, ní mór dó na riachtanais taithí agus na réamhriachtanais seo a leanas a chomhlíonadh don eisiúint i dtaca leis an rátáil chineáil ábhartha:”;

                                    (b)

                                    leasaítear pointe (a) mar a leanas:

                                                (1)

                                                cuirtear an méid seo a leanas in ionad an fhrása réamhráitigh:

                                                            “(a)

                                                            Héileacaptair ilphíolótaí. Iarratasóir ar rátáil chineáil i gcomhair héileacaptar de chineál ilphíolótaí, ní mór dó an méid seo a leanas a dhéanamh sula dtosóidh sé ar an gcúrsa oiliúna maidir le rátáil chineáil:”;

                                                (2)

                                                i bpointe (2), cuirtear an méid seo a leanas in ionad phointe (ii):

                                                            “(ii)

                                                            500 uair an chloig d’am eitilte ar a laghad a dhéanamh ina phíolóta in oibríochtaí ilphíolótaí in aon chatagóir aerárthaigh.”;

                                                (3)

                                                i bpointe (2), scriostar pointe (iii);

                                    (c)

                                    i bpointe (b), cuirtear an méid seo a leanas in ionad an fhrása réamhráitigh:
                                    “Céimí de chúrsa comhtháite ATP(H)/IR, ATP(H), CPL(H)/IR nó CPL(H) nach gcomhlíonann ceanglas phointe (a)(1), beidh sé i dteideal an cúrsa oiliúna a dhéanamh maidir le rátáil chineáil i gcomhair héileacaptar de chineál ilphíolótaí, agus eiseofar an rátáil chineáil dó ina mbeidh na pribhléidí teoranta d’fheidhmeanna a fheidhmiú ach amháin ina chomhphíolóta dó. Bainfear an teorannú nuair a chomhlíonfaidh an píolóta gach ceann de na nithe seo a leanas:”;

                                    (d)

                                    i bpointe (c), cuirtear an méid seo a leanas in ionad an fhrása réamhráitigh:
                                    “Héileacaptair il-innill. Iarratasóir ar an gcéad eisiúint de rátáil chineáil i gcomhair héileacaptar il-innill, ní mór dó an méid seo a leanas a dhéanamh:”;

                        (11)

                        i bpointe FCL.905.TRI, leasaítear pointe (a)(5) mar a leanas:

                                    (a)

                                    cuirtear an méid seo a leanas in ionad phointe (ii):

                                                “(ii)

                                                Oiliúint MCC, ar choinníoll go bhfuil 350 uair an chloig d’am eitilte déanta aige nó aici ina phíolóta/ina píolóta in oibríochtaí ilphíolótaí in aon chatagóir aerárthaigh.”

                                    (b)

                                    scriostar pointe (iii);

                        (12)

                        i bpointe FCL.910.TRI, leasaítear pointe (c) mar a leanas:

                                    (a)

                                    cuirtear an méid seo a leanas in ionad phointe (2):

                                                “(2)

                                                Chun pribhléidí TRI(H) a leathnú chuig oibríochtaí ilphíolótaí i héileacaptair aonphíolóta den chineál céanna, ní mór don sealbhóir 350 uair an chloig ar a laghad d’am eitilte a bheith aige ina phíolóta in oibríochtaí ilphíolótaí in aon chatagóir aerárthaigh nó 100 uair an chloig ar a laghad d’am eitilte a bheith aige ina phíolóta in oibríochtaí ilphíolótaí sa chineál sonrach le dhá bhliain anuas.”;

                                    (b)

                                    cuirtear isteach pointe (3) nua mar a leanas:

                                                “(3)

                                                Sula ndéantar na pribhléidí a leathnú amach ó héileacaptair aonphíolóta chuig héileacaptair ilphíolótaí, ní mór don sealbhóir pointe FCL.915.TRI(d)(3) a chomhlíonadh.”;

                        (13)

                        i bpointe FCL.915.TRI, cuirtear an méid seo a leanas in ionad phointe (d):

                                    “(d)

                                    i gcomhair TRI(H):

                                                (1)

                                                i gcás deimhniú TRI(H) i gcomhair héileacaptair aonphíolóta aon innill, ní mór an méid seo a leanas a bheith déanta ag sealbhóir:

                                                            (i)

                                                            250 uair a chloig ina phíolóta ar héileacaptair; nó

                                                            (ii)

                                                            deimhniú FI(H) a bheith aige;

                                                (2)

                                                i gcás deimhniú TRI(H) i gcomhair héileacaptair il-innill aonphíolóta, ní mór an méid seo a leanas a bheith déanta ag sealbhóir:

                                                            (i)

                                                            500 uair an chloig ina phíolóta héileacaptar, 100 uair an chloig mar PIC i héileacaptair il-innill aonphíolóta san áireamh; nó

                                                            (ii)

                                                            deimhniú FI(H) a bheith aige agus 100 uair an chloig d’am eitilte a bheith déanta aige ina phíolóta i héileacaptair il-innill;

                                                (3)

                                                i gcás deimhniú TRI(H) i gcomhair héileacaptair ilphíolótaí, 1 000 uair an chloig d’am eitilte a bheith déanta aige ina phíolóta héileacaptair, nó 350 uair an chloig in oibríochtaí ilphíolótaí in aon chatagóir aerárthaigh nó 100 uair an chloig ina phíolóta in oibríochtaí ilphíolótaí ar an gcineál a bhfuil an deimhniú TRI(H) á lorg aige/aici ina leith;”;

                        (14)

                        i bpointe FCL.915.IRI, cuirtear an méid seo a leanas in ionad phointe (b) (3):

                                    “(3)

                                    agus pribhléidí á lorg chun oiliúint a chur ar fáil i héileacaptair il-innill, ceanglais phointí FCL.910.TRI(c)(1) agus FCL.915.TRI(d)(2) a chomhlíonadh;”;

                        (15)

                        i bpointe FCL.905.SFI, cuirtear an méid seo a leanas in ionad phointe (d)(2):

                                    “(2)

                                    Oiliúint MCC, ar choinníoll go bhfuil 350 uair an chloig d’am eitilte déanta aige ina phíolóta in oibríochtaí ilphíolótaí in aon chatagóir aerárthaigh.”

                        (16)

                        i bpointe FCL.915.SFI, leasaítear pointe (e) mar a leanas:

                                    (a)

                                    cuirtear an méid seo a leanas in ionad phointe (2):

                                                “(2)

                                                i gcás héileacaptair ilphíolótaí, 1 000 uair an chloig ar a laghad de thaithí eitilte ina phíolóta héileacaptar, lena n-áirítear 350 uair an chloig ar a laghad in oibríochtaí ilphíolótaí in aon chatagóir aerárthaigh;”;

                                    (b)

                                    cuirtear an méid seo a leanas in ionad phointe (4):

                                                “(4)

                                                i gcás héileacaptair aon innill aonphíolóta, ní mór 250 uair an chloig a bheith déanta ina phíolóta héileacaptair;”;

                                    (c)

                                    cuirtear isteach pointe (5) nua mar a leanas:

                                                “(5)

                                                i gcás héileacaptair aonphíolóta in oibríochtaí ilphíolótaí, ní mór 350 uair an chloig ar a laghad a dhéanamh in oibríochtaí ilphíolótaí in aon chatagóir aerárthaigh.”;

                        (17)

                        i bpointe FCL.915.MCCI, cuirtear an méid seo a leanas in ionad phointe (b):

                                    “(b)

                                    ní mór an méid seo a leanas ar a laghad a dhéanamh:

                                                (1)

                                                i gcás eitleán, aerlong agus aerárthach ingear-chumhachtaithe, 1 500 uair an chloig ar a laghad de thaithí eitilte ina phíolóta in oibríochtaí ilphíolótaí, agus ní mór 350 uair an chloig díobh sin a dhéanamh sa chatagóir aerárthaigh iomchuí;

                                                (2)

                                                i gcás héileacaptar, 1 000 uair an chloig de thaithí eitilte ina phíolóta in oibríochtaí ilphíolótaí, agus ní mór 350 uair an chloig ar a laghad díobh sin a dhéanamh i héileacaptair.”;

                        (18)

                        i bpointe FCL.1005.TRE, cuirtear an méid seo a leanas in ionad phointe (b)(2):

                                    “(2)

                                    seiceálacha inniúlachta i gcomhair athdheimhniú nó athnuachan IRanna, ar choinníoll go bhfuil IR(H) bailí ag an TRE(H);”;

                        (19)

                        i bpointe FCL.1010.TRE, cuirtear an méid seo a leanas in ionad phointe (b)(6):

                                    “(6)

                                    Sula ndéantar leathnú ar phribhléidí TRE(H) ó oibríochtaí aonphíolóta chuig oibríochtaí ilphíolótaí i héileacaptar den chineál céanna, ní mór ceann amháin acu seo a leanas a bheith ag an sealbhóir:

                                                (i)

                                                100 uair an chloig ar a laghad in oibríochtaí ilphíolótaí sa chineál sin; nó

                                                (ii)

                                                350 uair an chloig ar a laghad in oibríochtaí ilphíolótaí in aon chatagóir aerárthaigh.”;

                        (20)

                        i bpointe FCL.1010.SFE, leasaítear pointe (b) mar a leanas:

                                    (a)

                                    cuirtear an méid seo a leanas in ionad phointí (3) agus (4):

                                                “(3)

                                                i gcás héileacaptair ilphíolótaí, 1 000 uair an chloig ar a laghad de thaithí eitilte a dhéanamh ina bpíolótaí ar héileacaptair ilphíolótaí;

                                                (4)

                                                i gcás héileacaptair aonphíolóta in oibríochtaí ilphíolótaí, ní mór 350 uair an chloig ar a laghad a dhéanamh in oibríochtaí ilphíolótaí in aon chatagóir aerárthaigh;”;

                                    (b)

                                    cuirtear isteach pointe (5) nua mar a leanas:

                                                “(5)

                                                chun deimhniú SFE a fháil den chéad uair, ní mór 50 uair an chloig ar a laghad d’oiliúint shintéiseach eitilte a dhéanamh ina TRI(H) nó mar SFI(H) ar an gcineál is infheidhme.”;

                        (21)

                        i Roinn I d’Fhoscríbhinn 3, cuirtear an méid seo a leanas in ionad mhír 9:

                                    “9.

                                    Tar éis don iarratasóir an oiliúint eitilte ghaolmhar a chríochnú, ní mór dó tástáil scileanna IR a dhéanamh ar héileacaptar il-innill nó ar héileacaptar aon innill agus tástáil scileanna IFR a dhéanamh ar héileacaptar atá deimhnithe le haghaidh oibríochtaí IFR.”;

                        (22)

                        Leasaítear Roinn B d’Fhoscríbhinn 6 mar a leanas:

                                    (a)

                                    cuirtear an méid seo a leanas in ionad mhír 7:

                                                “7.

                                                Cuimseoidh cúrsa IR(H) 55 uair an chloig ar a laghad d’am i muinín na n-uirlisí faoi threoir, agus ní mór na nithe seo a leanas a bheith san áireamh ann:

                                                            (a)

                                                            féadfaidh suas le 20 uair an chloig de a bheith i muinín na n-uirlisí ar an talamh i FNPT I (H) nó (A). Féadfar am teagaisc 20 uair an chloig in IR(H) in eitleán arna fhormheas don chúrsa seo a chur in ionad an ama teagaisc 20 uair an chloig i FNPT I (H) nó (A); nó

                                                            (b)

                                                            féadfaidh suas le 40 uair an chloig d’am i muinín na n-uirlisí ar an talamh i héileacaptar FTD 2/3, FNPT II/III nó FFS a bheith mar chuid den am teagaisc sin.

                                                      Cuimseoidh an oiliúint eitilte i muinín na n-uirlisí 10 uair ar a laghad i héileacaptar atá deimhnithe le haghaidh oibríochtaí IFR.”;

                                    (b)

                                    scriostar mír 8;

                                    (c)

                                    athuimhrítear mír 9.1 mar “8.1.”;

                                    (d)

                                    athuimhrítear mír 9.2 mar “8.2.”;

                                    (e)

                                    athuimhrítear mír 9.3 mar “8.3.”;

                                    (f)

                                    athuimhrítear mír 10 mar mhír “9” agus cuirtear an méid seo a leanas in ionad mhír (b) de:

                                                “(b)

                                                nós imeachta agus ainlithe i gcomhair oibríocht IFR faoi choinníollacha gnácha, neamhghnácha agus éigeandála lena gcumhdaítear na nithe seo a a leanas ar a laghad:

                                                            —

                                                            aistriú ó amharc-eitilt chuig eitilt i muinín na n-uirlisí le linn éirí den talamh,

                                                            —

                                                            eitiltí isteach agus eitiltí amach caighdeánacha i muinín na n-uirlisí,

                                                            —

                                                            nósanna imeachta IFR faoi bhealach,

                                                            —

                                                            nósanna imeachta coinneála,

                                                            —

                                                            ascnaimh uirlisí chuig íosluachana sonracha,

                                                            —

                                                            nósanna imeachta i gcás ascnaimh iomraill,

                                                            —

                                                            ascnaimh i muinín na n-uirlisí tuirlingte, an ciorclú san áireamh; ”;

                        (23)

                        I bhFoscríbhinn 8, cuirtear an méid seo a leanas in ionad Roinn B:
                        “B.   Héileacaptair

                        Ní dheonófar creidmheasanna ach amháin má tá pribhléidí IR á athbhailíochtú nó á athnuachan ag sealbhóirí i gcomhair héileacaptair aonphíolóta, de réir mar is iomchuí.

                                    Má dhéantar tástáil scileanna nó seiceáil inniúlachta lena n-áirítear IR agus na nithe seo a leanas a bheith bailí ag na sealbhóirí:

                                    Tá an creidmheas bailí i leith na coda IR i seiceáil inniúlachta i gcomhair:

                                    Rátáil chineáil ar héileacaptar ilphíolótaí (MPH)

                                    Héileacaptar aonphíolóta (SPH) den chineál céanna, lena n-áirítear na pribhléidí maidir le hoibríochtaí aonphíolóta (*1)

                                    Rátáil chineáil ar héileacaptar aonphíolóta (SPH), in multi-pilot operations

                                    Pribhléidí maidir le hoibríochtaí aonphíolóta sa chineál ceanna (*1)

                        (24)

                        Leasaítear Foscríbhinn 9 mar a leanas:

                                    (a)

                                    Leasaítear Roinn A mar a leanas:

                                                (1)

                                                cuirtear an méid seo a leanas in ionad an cheannteidil roimh mhír (13):
                                                “CEANGLAIS SHONRACHA MAIDIR LEIS AN TÁSTÁIL SCILEANNA/AN TSEICEÁIL INNIÚLACHTA I dTACA LE RÁTÁLACHA CINEÁIL LE hAGHAIDH AERÁRTHAÍ ILPHÍOLÓTAÍ, AERÁRTHAÍ AONPHÍOLÓTA NUAIR IS IN OIBRÍOCHTAÍ ILPHÍOLÓTAÍ A OIBRÍTEAR IAD, I gCOMHAIR MPL AGUS ATPL

                                                            13.

                                                            An tástáil scileanna le haghaidh aerárthach ilphíolótaí nó le haghaidh aerárthach aonphíolóta, a oibrítear in oibríochtaí ilphíolótaí, is i dtimpeallacht ilchriúanna a dhéanfar í. Féadfaidh iarratasóir eile nó píolóta cáilithe de rátáil chineáil eile feidhmiú ar an dara píolóta. Má úsáidtear aerárthach, is é an dara píolóta a bheidh ina scrúdaitheoir nó ina theagascóir.”;

                                                (2)

                                                cuirtear an méid seo a leanas in ionad an fhrása réamhráitigh atá i mír 15:

                                                            “15.

                                                            Déanfaidh an scrúdaitheoir seiceáil shonrach ar na gnéithe seo a leanas i gcás iarratasóirí ar an ATPL nó ar rátáil chineáil aerárthaí ilphíolótaí nó rátáil chineáil oibríochtaí ilphiolótaí in aerárthach aonphíolóta ina leathnaítear na dualgais chuig PIC, is cuma an mar PF nó mar PM a ghníomhaíonn na hiarratasóirí:”;

                                    (b)

                                    Leasaítear Roinn B mar a leanas:

                                                (1)

                                                cuirtear an méid seo a leanas in ionad mhír 2:

                                                            “2.

                                                            I gcás eitleáin choimpléascacha ardfheidhmíochta ilphíolótaí agus aonphíolóta, ní mór d’iarratasóirí pas a ghnóthú i ngach cuid den tástáil scileanna nó den tseiceáil inniúlachta. Má theipeann ar iarratasóirí i níos mó na cúig mhír beidh orthu an tástáil iomlán nó an tseiceáil iomlán a dhéanamh arís. Na hiarratasóirí a dteipfidh orthu i gcúig mhír nó níos lú ná sin, beidh orthu na míreanna sin a dhéanamh arís. Má theipeann ar iarratasóirí in aon mhír san aththástáil nó san athsheiceáil, na míreanna sin inar éirigh leo san iarracht roimhe seo san áireamh, beidh orthu an tseiceáil iomlán nó an tástáil iomlán a dhéanamh arís.”;

                                                (2)

                                                i mír 6, sa tábla i ndiaidh mhír (j), scriostar na focail “Barúlacha ginearálta: Ceanglais shonracha maidir le leathnú ar an rátáil chineáil i gcomhair ascnaimh i muinín na n-uirlisí anuas chuig airde trátha cinnidh níos lú ná 200 troigh (60 m) i.e. oibríochtaí CAT II/III.” roimh an gceannteideal “Roinn 6”, scriostar an Roinn 6 atá ar a lorg sin mar aon leis na focail “TABHAIR DO D’AIRE: Is i gcomhréir leis na ceanglais maidir leis na hoibríochtaí aeir is infheidhme a dhéanfar oibríochtaí CAT II/III” a thagann i ndiaidh Roinn 6.

                                    (c)

                                    i Roinn C, cuirtear an ceannteideal seo a leanas agus an mhír (13) isteach i ndiaidh mhír (12):
                                    “HÉILEACPTAIR AONPHÍOLÓTA

                                                13.

                                                Na hiarratasóirí ar eisiúint rátála cineáil, nó ar athbhailíochtú nó ar athnuachan rátála cineáil i gcomhair héileacaptar aonphíolóta, ní mór dóibh an méid seo a leanas a dhéanamh:

                                                            (a)

                                                            má iarrtar pribhléidí i dtaca le hoibríocht aonphíolóta, an tástáil scileanna nó an tseiceáil inniúlachta a dhéanamh in oibríocht aonphíolóta;

                                                            (b)

                                                            má iarrtar pribhléidí i dtaca le hoibríocht ilphíolótaí, an tástáil scileanna nó an tseiceáil inniúlachta a dhéanamh in oibríocht ilphíolótaí;

                                                            (c)

                                                            má iarrtar pribhléidí i dtaca le hoibríocht aonphíolóta agus oibríocht ilphíolótaí araon, an tástáil scileanna nó an tseiceáil inniúlachta a dhéanamh in oibríocht ilphíolótaí agus ina theannta sin, na hainlithe agus na nósanna imeachta seo a leanas a dhéanamh in oibríocht aonphíolóta;

                                                                        (1)

                                                                        i gcás héileacaptair aon innill: 2.1 éirí den talamh agus 2.6 agus 2.6.1 teacht anuas uathrothlach agus tuirlingt uathrothlach;

                                                                        (2)

                                                                        i gcás héileacaptair il-innill: 2.1 éirí den talamh agus 2.4 agus 2.4.1 cliseadh innill go luath roimh an TDP a bhaint amach agus go gairid ina dhiaidh;

                                                                        (3)

                                                                        i gcás pribhléidí IR, i dteannta le pointe (1) nó (2), de réir mar is infheidhme, ascnamh amháin de Roinn 5, ach amháin má chomhlíontar na critéir i bhFoscríbhinn 8;

                                                            (d)

                                                            chun srian a bhaint den rátáil chineáil i gcomhair héileacaptar aonphíolóta neamhchasta chuig rátáil chineáil i gcomhair héileacaptar ilphíolótaí, seiceáil inniúlachta a dhéanamh ina gcuimsítear na hainlithe agus na nósanna imeachta dá dtagraítear i bpointe (c)(1) nó i bpointe (c)(2) de réir mar is infheidhme.”;

                                    (d)

                                    Leasaítear Roinn D mar a leanas:

                                                (1)

                                                i mír 6, scriostar pointí (a), (b) agus (c);

                                                (2)

                                                cuirtear isteach an mhír (6a) seo a leanas i ndiaidh mhír 6 mar a leanas:

                                                            “(6a)

                                                            Na gnéithe a bhfuil réiltín leo (*) gan de thagairt ach uirlisí a dhéanfar iad a eitilt. Mura gcomhlíontar an coinníoll sin le linn na tástála scileanna nó na seiceála inniúlachta, déanfar an rátáil chineáil a shrianú chuig VFR amháin.”;

                                                (3)

                                                sa tábla atá ar lorg mhír 8, scriostar Roinn 6 agus cuirtear an méid seo a leanas in ionad Roinn 7:

                                                            “ROINN 6 – Trealamh roghnach

                                                            6

                                                            Trealamh roghnach a úsáid

                                                            P

                                                            →

                                                            →”

                                    (e)

                                    Leasaítear Roinn E mar a leanas:

                                                (1)

                                                i mír 6, scriostar pointí (a), (b) agus (c).

                                                (2)

                                                cuirtear isteach an mhír (6a) seo a leanas i ndiaidh mhír 6:

                                                            “(6a)

                                                            Na gnéithe a bhfuil réiltín leo (*) gan de thagairt ach uirlisí a dhéanfar iad a eitilt. Mura gcomhlíontar an coinníoll sin le linn na tástála scileanna nó na seiceála inniúlachta, déanfar an rátáil chineáil a shrianú chuig VFR amháin.”;

                                                (3)

                                                sa tábla atá ar lorg mhír 8, scriostar Roinn 6 agus cuirtear an méid seo a leanas in ionad Roinn 7:

                                                            “ROINN 6 – Trealamh roghnach

                                                            6

                                                            Trealamh roghnach a úsáid

                                                            P

                                                            →”

               (*1)  Ar choinníoll go ndearnadh na nithe seo ar a laghad laistigh den 12 mhí roimhe sin; trí imeacht agus trí ascnamh IFR lenár feidhmíodh pribhléidí PBN, lena n-áirítear ascnamh RNP APCH amháin (a bhféadfadh a bheith ina ascnamh Point in Space (PinS) agus gur i héileacaptar de chineál SP in oibríochtaí SP a rinneadh iad.”


title: Rialachán Cur Chun Feidhme (AE) 2021/2228 ón gCoimisiún an 14 Nollaig 2021 lena socraítear meán ualaithe na n-uasrátaí foirceanta do ghuthghlaonna soghluaiste ar fud an Aontais agus lena n-aisghairtear Rialachán Cur Chun Feidhme (AE) 2020/2082

text:
                  15.12.2021

                  GA

                  Iris Oifigiúil an Aontais Eorpaigh

                  L 448/50

         RIALACHÁN CUR CHUN FEIDHME (AE) 2021/2228 ÓN gCOIMISIÚN
         an 14 Nollaig 2021
         lena socraítear meán ualaithe na n-uasrátaí foirceanta do ghuthghlaonna soghluaiste ar fud an Aontais agus lena n-aisghairtear Rialachán Cur Chun Feidhme (AE) 2020/2082
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 531/2012 ó Pharlaimint na hEorpa agus ón gComhairle an 13 Meitheamh 2012 maidir le fánaíocht a dhéanamh ar líonraí poiblí cumarsáide soghluaiste laistigh den Aontas (1), agus go háirithe Airteagal 6e(2) de,
         De bharr an mhéid seo a leanas:

                     (1)

                     De bhun Airteagal 6a de Rialachán (AE) Uimh. 531/2012 an 15 Meitheamh 2017, níor cheart do sholáthraithe baile aon fhormhuirear de bhreis ar an bpraghas miondíola baile a thobhach ar chustaiméirí fánaíochta in aon Bhallstát as aon ghlao fánaíochta rialáilte a fhaightear, i gcás ina bhfuil na glaonna sin laistigh de na teorainneacha a cheadaítear faoin mbeartas maidir le húsáid chóir.

                     (2)

                     Le Rialachán (AE) Uimh. 531/2012 foráiltear maidir le húdarú chun formhuirear a chur i bhfeidhm maidir le meán ualaithe na n-uasrátaí foirceanta do ghuthghlaonna soghluaiste ar fud an Aontais, ach teorannaítear aon fhormhuirear den sórt sin a chuirtear i bhfeidhm i dtaca le glaonna fánaíochta rialáilte a fháil.

                     (3)

                     Le Rialachán Cur Chun Feidhme (AE) 2020/2082 (2) ón gCoimisiún leagtar amach meán ualaithe na n-uasrátaí foirceanta do ghuthghlaonna soghluaiste ar fud an Aontais, Rialachán atá le cur i bhfeidhm in 2021 ar bhonn na luachanna sonraí amhail ón 1 Iúil 2020.

                     (4)

                     Rinne Comhlacht na Rialálaithe Eorpacha um Chumarsáid Leictreonach faisnéis nuashonraithe a sholáthar don Choimisiún ó údaráis rialála náisiúnta na mBallstát maidir le huasleibhéal na rátaí foirceanta do ghuthghlaonna soghluaiste a fhorchuirtear, i gcomhréir le hAirteagail 32, 67 agus 74 de Threoir (AE) 2018/1972 ó Pharlaimint na hEorpa agus ón gComhairle (3) i ngach margadh náisiúnta i dtaca le foirceannadh glao gutha mórdhíola ar líonraí soghluaiste aonair agus ar líon iomlán na sínitheoirí sna Ballstáit.

                     (5)

                     De bhun Rialachán (AE) Uimh. 531/2012, ríomh an Coimisiún meán ualaithe na n-uasrátaí foirceanta do ghuthghlaonna soghluaiste ar fud an Aontais tríd an uasráta foirceanta do ghuthghlaonna soghluaiste a cheadaítear in aon Bhallstát ar leith a iolrú faoi líon iomlán na sínitheoirí sa Bhallstát sin, an toradh sin a shuimiú thar gach Ballstát agus an t-iomlán a fhaightear a roinnt ar líon iomlán na sínitheoirí i ngach Ballstát, ar bhonn na luachanna sonraí amhail ón 30 Meitheamh 2021. I gcás na mBallstát nach bhfuil an euro mar airgeadra acu, is éard atá sa ráta malairte iomchuí meán an dara ráithe de 2021 a fhaightear ó bhunachar sonraí an Bhainc Ceannais Eorpaigh.

                     (6)

                     Dá bhrí sin, ní mór luach mheán ualaithe na n-uasrátaí foirceanta do ghuthghlaonna soghluaiste ar fud an Aontais a thabhairt cothrom le dáta.

                     (7)

                     Dá bhrí sin, ba cheart Rialachán Cur Chun Feidhme (AE) 2020/2082 a aisghairm.

                     (8)

                     Faoi Rialachán (AE) Uimh. 531/2012, ba cheart don Choimisiún meán ualaithe na n-uasrátaí foirceanta do ghuthghlaonna soghluaiste ar fud an Aontais a athbhreithniú go bliantúil mar a leagtar síos leis an Rialachán Cur Chun Feidhme seo.

                     (9)

                     Tá na bearta dá bhforáiltear sa Rialachán seo i gcomhréir le tuairim an Choiste Cumarsáide,

               TAR ÉIS AN RIALACHÁN SEO A GHLACADH:

            Airteagal 1
            EUR 0,0072 in aghaidh an nóiméid a bheidh i meán ualaithe na n-uasrátaí foirceanta do ghuthghlaonna soghluaiste ar fud an Aontais.

            Airteagal 2
            Aisghairtear Rialachán Cur Chun Feidhme (AE) 2020/2082.

            Airteagal 3
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2022.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 14 Nollaig 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 172, 30.6.2012, lch. 10.

            (2)  Rialachán Cur Chun Feidhme (AE) 2020/2082 ón gCoimisiún an 14 Nollaig 2020 lena socraítear meán ualaithe na n-uasrátaí foirceanta do ghuthghlaonna soghluaiste ar fud an Aontais agus lena n-aisghairtear Rialachán (AE) 2019/2116 (IO L 423, 15.12.2020, lch. 18).

            (3)  Treoir (AE) 2018/1972 ó Pharlaimint na hEorpa agus ón gComhairle an 11 Nollaig 2018 lena mbunaítear an Cód Eorpach um Chumarsáid Leictreonach (OJ L 321, 17.12.2018, p. 36).


title: Rialachán Cur Chun Feidhme (AE) 2021/2229 ón gCoimisiún an 14 Nollaig 2021 lena dtionscnaítear imscrúdú a bhaineann le himchéimniú féideartha na mbeart frithchúitimh a fhorchuirtear le Rialachán Cur Chun Feidhme (AE) 2020/776 maidir le hallmhairí fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte trí allmhairí fabraicí snáithíní gloine fite agus/nó fuaite áirithe a choinsínítear ón Tuirc, dearbhaítear gur de thionscnamh na Tuirce iad nó ná dearbhaítear, agus lena gcuirtear na hallmhairí sin faoi réir a gcláraithe

text:
                  15.12.2021

                  GA

                  Iris Oifigiúil an Aontais Eorpaigh

                  L 448/52

         RIALACHÁN CUR CHUN FEIDHME (AE) 2021/2229 ÓN gCOIMISIÚN
         an 14 Nollaig 2021
         lena dtionscnaítear imscrúdú a bhaineann le himchéimniú féideartha na mbeart frithchúitimh a fhorchuirtear le Rialachán Cur Chun Feidhme (AE) 2020/776 maidir le hallmhairí fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte trí allmhairí fabraicí snáithíní gloine fite agus/nó fuaite áirithe a choinsínítear ón Tuirc, dearbhaítear gur de thionscnamh na Tuirce iad nó ná dearbhaítear, agus lena gcuirtear na hallmhairí sin faoi réir a gcláraithe
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/1037 ó Pharlaimint na hEorpa agus ón gComhairle maidir le cosaint i gcoinne allmhairí ar tugadh fordheontais ina leith ó thíortha nach baill den Aontas Eorpach iad (1), (“an bun-Rialachán”) agus go háirithe Airteagal 23(4) agus 24(5) de,
         Tar éis dóibh na Ballstáit a chur ar an eolas,
         De bharr an mhéid seo a leanas:
         A.   IARRAIDH

                     (1)

                     Fuair an Coimisiún Eorpach (“an Coimisiún”) iarraidh de bhun Airteagal 23(4) agus Airteagal 24(5) de Rialachán (AE) 2016/1037, chun imscrúdú a dhéanamh ar imchéimniú féideartha na mbeart frithchúitimh a fhorchuirtear ar allmhairiú fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte agus chun allmhairí fabraicí snáithíní gloine fite agus/nó fuaite áirithe a choinsínítear ón Tuirc, dearbhaítear gur de thionscnamh na Tuirce iad nó ná dearbhaítear, a chur faoi réir a gcláraithe.

                     (2)

                     Chuir TECH-FAB Europe e.V an iarraidh isteach an 3 Samhain 2021.

               B.   TÁIRGE

                     (3)

                     Is é an táirge a bhaineann leis an imchéimniú féideartha fabraicí de chaisirníní snáithíní gloine filiméadaí leanúnaí fite agus/nó fuaite agus/nó snáthanna a bhfuil eilimintí eile iontu nó nach bhfuil, gan táirgí atá tuilithe nó réamhthuilithe (réamhthuilithe) a áireamh, agus gan fabraicí mogaill oscailte a áireamh le cealla oscailte nach faide ná 8 mm ná nach leithne ná 1,8 mm araon agus a bhfuil meáchan níos mó ná 35 g/m2 iontu, arna n-aicmiú ar dháta theacht i bhfeidhm Rialachán Cur Chun Feidhme (AE) 2020/776 ón gCoimisiún (2) faoi chóid AC ex 7019 39 00, ex 7019 40 00, ex 7019 59 00 agus ex 7019 90 00 (cóid TARIC 7019390080, 7019400080, 7019590080 agus 7019900080) agus de thionscnamh Dhaon-Phoblacht na Síne agus na hÉigipte (“an táirge lena mbaineann”). Is é sin an táirge a bhfuil feidhm ag na bearta atá i bhfeidhm faoi láthair ina leith.

                     (4)

                     Is ionann an táirge atá faoi imscrúdú agus an táirge a shainmhínítear san aithris roimhe seo, táirge a luaitear faoi láthair faoi chóid AC ex 7019 39 00, ex 7019 40 00, ex 7019 59 00 agus ex 7019 90 00, ach a choinsínítear ón Tuirc, dearbhaítear gur de thionscnamh na Tuirce iad nó ná dearbhaítear (cóid TARIC 7019390083, 7019400083, 7019590083 agus 7019900083) (“an táirge atá faoi imscrúdú”).

               C.   BEARTA ATÁ ANN CHEANA

                     (5)

                     Na bearta atá i bhfeidhm faoi láthair agus a bhféadfadh sé go bhfuiltear á n-imchéimniú, is bearta frithchúitimh iad a fhorchuirtear le Rialachán Cur Chun Feidhme (AE) 2020/776 lena bhforchuirtear dleachtanna frithchúitimh cinntitheacha ar allmhairí fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte agus lena leasaítear Rialachán Cur Chun Feidhme (AE) 2020/492 ón gCoimisiún lena bhforchuirtear bearta cinntitheacha frithdhumpála ar allmhairí fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte (“na bearta atá ann cheana”).

               D.   FORAIS

                     (6)

                     Is éard atá san iarraidh fianaise leordhóthanach go bhfuil na bearta frithchúitimh atá ann cheana ar allmhairí an táirge lena mbaineann á n-imchéimniú trí allmhairí an táirge atá faoi imscrúdú. Go háirithe, léirítear an méid seo a leanas leis an bhfianaise atá ar fáil don Choimisiún.

                     (7)

                     Tháinig athrú ar phatrún na trádála a bhaineann le honnmhairí ó Dhaon-Phoblacht na Síne agus ón Éigipt agus ón Tuirc go dtí an tAontas i ndiaidh bearta a fhorchur ar an táirge lena mbaineann.

                     (8)

                     Is cosúil go n-eascraíonn an t-athrú sin as cleachtas nach bhfuil cúis chuí ná bonn cirt eacnamaíoch leordhóthanach leis seachas forchur na dleachta, eadhon coinsíneacht an táirge lena mbaineann tríd an Tuirc go dtí an tAontas tar éis roinnt oibríochtaí cóimeála nó críochnaithe a bheith déanta air nó gan sin a bheith déanta air sa Tuirc.

                     (9)

                     Ina theannta sin, tugann an fhianaise le fios go mbaineann an cleachtas thuasluaite an bonn d’éifeachtaí ceartaitheacha na mbeart frithchúitimh atá ann cheana ar an táirge lena mbaineann ó thaobh cainníochta agus praghsanna de. Is cosúil gur tháinig líon suntasach allmhairí den táirge atá faoi imscrúdú isteach i margadh an Aontais Eorpaigh. Ina theannta sin, tá fianaise leordhóthanach ann gur ar phraghsanna díobhálacha a dhéantar allmhairí an táirge atá faoi imscrúdú.

                     (10)

                     Ar deireadh, tugann an fhianaise le fios go mbaineann an táirge atá faoi imscrúdú agus/nó codanna de leas as an bhfóirdheontas go fóill. Go deimhin, tháirg cuideachtaí sa tSín agus san Éigipt an táirge atá faoi imscrúdú agus na codanna de agus d’onnmhairigh siad go dtí an Tuirc iad, agus is cuideachtaí iad a fuair fóirdheontais in-fhrithchúitithe chun an táirge atá faoi imscrúdú a tháirgeadh agus a dhíol faoi na bearta atá ann cheana.

                     (11)

                     Má aithnítear san imscrúdú cleachtais imchéimnithe eile a chumhdaítear le hAirteagal 23 den bhun-Rialachán, seachas na cinn thuasluaite, féadfaidh an t-imscrúdú na cleachtais sin a chumhdach freisin.

               E.   NÓS IMEACHTA

                     (12)

                     I bhfianaise an mhéid sin thuas, tháinig an Coimisiún ar an gconclúid go bhfuil go leor fianaise ann chun údar a thabhairt le himscrúdú a thionscnamh de bhun Airteagal 23(4) den bhun-Rialachán agus chun allmhairí an táirge atá faoi imscrúdú a chur faoi réir a gcláraithe, i gcomhréir le hAirteagal 24(5) den bhun-Rialachán.

                     (13)

                     Chun an fhaisnéis is gá a fháil don imscrúdú sin, ba cheart do gach páirtí leasmhar teagmháil a dhéanamh leis an gCoimisiún láithreach, ach tráth nach déanaí ná an teorainn ama a leagtar síos in Airteagal 3(2) den Rialachán seo. Tá feidhm ag an teorainn ama a leagtar síos in Airteagal 3(2) den Rialachán seo maidir leis na páirtithe leasmhara uile. Más iomchuí, féadfar faisnéis a lorg ar thionscal an Aontais chomh maith.

                     (14)

                     Tabharfar fógra d’údaráis na Tuirce, d’údaráis Dhaon-Phoblacht na Síne agus d’údaráis na hÉigipte gur tionscnaíodh an t-imscrúdú.

               (a)   Treoracha maidir le haighneachtaí i scríbhinn a dhéanamh, agus maidir le ceistneoirí comhlíonta agus comhfhreagras a sheoladh

                     (15)

                     Maidir le faisnéis a chuirfear faoi bhráid an Choimisiúin chun críche imscrúduithe cosanta trádála, beidh an fhaisnéis sin saor ó chóipchirt. Ní mór do pháirtithe leasmhara, sula gcuirfidh siad faisnéis agus/nó sonraí atá faoi réir cóipchirt tríú páirtí faoi bhráid an Choimisiúin, cead a iarraidh go sonrach ar shealbhóir an chóipchirt lena gceadaítear a) don Choimisiún an fhaisnéis agus na sonraí a úsáid chun críche an nós imeachta cosanta trádála seo agus b) an fhaisnéis agus/nó na sonraí a chur ar fáil do pháirtithe leasmhara san imscrúdú sin i bhfoirm a fhágfaidh go mbeidh siad in ann a gceart chun cosanta a fheidhmiú.

                     (16)

                     Cuirfear an lipéad “Íogair (3)” ar gach aighneacht i scríbhinn, lena n-áirítear an fhaisnéis a iarrtar sa Rialachán seo, ceistneoirí comhlánaithe agus comhfhreagras atá curtha ar fáil ag na páirtithe leasmhara a n-iarrtar gur i modh rúin a chaithfí leo. Páirtithe a thíolacann faisnéis le linn an imscrúdaithe seo, iarrtar orthu cúis a thabhairt lena n-iarraidh go gcaithfí i modh rúin leo.

                     (17)

                     Ní mór do pháirtithe a sholáthraíonn faisnéis “Íogair” achoimrí neamhrúnda uirthi a chur ar fáil de bhun Airteagal 29(2) de Rialachán (AE) 2016/1037, achoimrí ar a gcuirfear an lipéad “Le hiniúchadh ag páirtithe leasmhara”. Ba cheart do na hachoimrí sin a bheith mionsonraithe a ndóthain le go bhféadfar bunús na faisnéise a tíolacadh faoi rún a thuiscint go réasúnta.

                     (18)

                     Mura féidir leis an bpáirtí a sholáthraíonn faisnéis rúnda cúis mhaith a thaispeáint le hiarraidh gur i modh rúin a gcaithfí leo nó mura dtugann sé achoimre neamhrúnda uirthi san fhormáid agus sa cháilíocht a iarradh, féadfaidh an Coimisiún neamhaird a thabhairt ar an bhfaisnéis sin mura féidir a thaispeáint go sásúil ó fhoinsí iomchuí go bhfuil an fhaisnéis ceart.

                     (19)

                     Iarrtar ar pháirtithe leasmhara gach aighneacht agus iarraidh a dhéanamh trí TRON.tdi (https://webgate.ec.europa.eu/tron/TDI) lena n-áirítear cumhachtaí aturnae agus bileoga deimhniúcháin scanta.
                     Chun rochtain a fháil ar TRON.tdi, tá cuntas EU Login ag teastáil ó pháirtithe leasmhara. Tá treoracha iomlána maidir le conas clárú agus conas TRON.tdi a úsáid ar fáil ar https://webgate.ec.europa.eu/tron/resources/documents/gettingStarted.pdf.
                     Trí úsáid a bhaint as TRON.tdi nó ríomhphost, cuireann páirtithe leasmhara in iúl go n-aontaíonn siad leis na rialacha is infheidhme maidir le haighneachtaí leictreonacha atá sa doiciméad “COMHFHREAGRAS LEIS AN gCOIMISIÚN EORPACH I gCÁSANNA COSANTA TRÁDÁLA”, doiciméad a foilsíodh ar shuíomh gréasáin Ard-Stiúrthóireacht na Trádála: http://trade.ec.europa.eu/doclib/docs/2011/june/tradoc_148003.pdf.
                     Ní mór do na páirtithe leasmhara a n-ainm, a seoladh, a n-uimhir teileafóin agus seoladh ríomhphoist bailí a thabhairt, agus ba cheart dóibh a áirithiú gur ríomhphost oifigiúil feidhmiúil gnó é an seoladh ríomhphoist a chuireann siad ar fáil, agus gur seoladh é a sheiceáiltear ar bhonn laethúil. Tráth a chuirfear sonraí teagmhála ar fáil, ní dhéanfaidh an Coimisiún cumarsáid le páirtithe leasmhara ach amháin trí ríomhphost, seachas i gcás ina n-iarrfaidh siad go soiléir na doiciméid uile ón gCoimisiún trí mheán eile cumarsáide, nó mura rud é gur gá post cláraithe a úsáid mar gheall ar chineál an doiciméid atá le seoladh. Le haghaidh tuilleadh rialacha agus faisnéise maidir le comhfhreagras leis an gCoimisiún, lena n-áirítear prionsabail a bhaineann le haighneachtaí trí ríomhphost, ba cheart do na páirtithe leasmhara na treoracha cumarsáide a cheadú leis na páirtithe leasmhara dá dtagraítear thuas.

                                 Seoladh an Choimisiúin le haghaidh comhfhreagrais:

                                 An Coimisiún Eorpach

                                 Ard-Stiúrthóireacht na Trádála

                                 Stiúrthóireacht G

                                 Oifig: CHAR 04/039

                                 1049 An Bhruiséil

                                 BELGIQUE/BELGIË///AN BHEILG

                           TRON.tdi: https://webgate.ec.europa.eu/tron/tdi
                     R-phost: TRADE-GFFTU-AC@ec.europa.eu

               (b)   Faisnéis a bhailiú agus éisteachtaí a thionól

                     (20)

                     Iarrtar ar na páirtithe leasmhara uile lena n-áirítear tionscal an Aontais, allmhaireoirí agus aon chomhlachas ábhartha a dtuairimí a chur in iúl i scríbhinn agus fianaise thacaíochta a chur ar fáil, ar choinníoll go ndéantar na haighneachtaí sin faoin spriocdháta dá bhforáiltear in Airteagal 3(2). Thairis sin, féadfaidh an Coimisiún éisteacht le páirtithe leasmhara, ar choinníoll go ndéanfaidh siad iarraidh i scríbhinn agus go gcuirfidh siad in iúl go bhfuil cúiseanna ar leith ann le héisteacht a thabhairt dóibh.

               (c)   Iarrataí ar dhíolúintí

                     (21)

                     I gcomhréir le hAirteagal 23(5) den bhun-Rialachán, féadfar allmhairí an táirge atá faoi imscrúdú a dhíolmhú ó bhearta mura bhfuil imchéimniú i gceist maidir leis an allmhairiú.

                     (22)

                     Ós rud é gur lasmuigh den Aontas a tharlaíonn an t-imchéimniú féideartha, féadfar díolúintí a dheonú, i gcomhréir le hAirteagal 23(6) den bhun-Rialachán, do tháirgeoirí an táirge atá faoi imscrúdú sa Tuirc, táirgeoirí a léiríonn nach bhfuil siad páirteach sna cleachtais imchéimnithe mar a shainmhínítear in Airteagal 23(3) den bhun-Rialachán. Táirgeoirí ar mian leo díolúine a fháil, más ann dá leithéid, ba cheart dóibh iad féin a chur i láthair laistigh den teorainn ama a shonraítear in Airteagal 3(1) den Rialachán seo. Tá cóipeanna den cheistneoir le haghaidh táirgeoirí onnmhairithe i nDaon-Phoblacht na Síne agus san Éigipt, is é sin an fhoirm cheistneora éilimh dhíolúine le haghaidh táirgeoirí onnmhairithe sa Tuirc agus ceistneoirí d’allmhaireoirí san Aontas, ar fáil sa chomhad atá le hiniúchadh ag páirtithe leasmhara agus ar shuíomh gréasáin Ard-Stiúrthóireacht na Trádála: https://trade.ec.europa.eu/tdi/case_details.cfm?id=2572. Ní mór na ceistneoirí a thíolacadh laistigh den teorainn ama a shonraítear in Airteagal 3(2) den Rialachán seo.

               F.   CLÁRÚCHÁN

                     (23)

                     De bhun Airteagal 24(5) den bhun-Rialachán, má léiríonn toradh an imscrúdaithe go raibh imchéimniú á dhéanamh, cuirfear allmhairí an táirge atá faoi imscrúdú faoi réir a gcláraithe d’fhonn a áirithiú gur féidir dleachtanna frithchúitimh de mhéid iomchuí a ghearradh, méid nach mó ná dleacht ‘gach cuideachta eile’ arna forchur le Rialachán Cur Chun Feidhme (AE) 2020/776 ón gCoimisiún i leith Dhaon-Phoblacht na Síne agus na hÉigipte faoi seach, ón dáta a forchuireadh clárú na n-allmhairí sin.

               G.   TEORAINNEACHA AMA

                     (24)

                     Ar mhaithe le dea-riarachán, ba cheart teorainneacha ama a lua:

                                 —

                                 gur féidir leis na páirtithe leasmhara iad féin a chur i láthair don Choimisiún lena linn, ceistneoirí a thíolacadh, a dtuairimí a chur in iúl i scríbhinn nó aon fhaisnéis eile a bheidh le cur san áireamh le linn an imscrúdaithe,

                                 —

                                 gur féidir le táirgeoirí sa Tuirc díolúintí a iarraidh ó bhearta lena linn,

                                 —

                                 gur féidir le páirtithe leasmhara iarraidh i scríbhinn a dhéanamh lena linn chun éisteacht a fháil ón gCoimisiún.

                     (25)

                     Tugtar chun suntais dá bhrí sin go bhfuil feidhmiú na gceart nós imeachta a leagtar amach sa bhun-Rialachán ag brath ar pháirtithe a chuirfidh iad féin i láthair laistigh de na teorainneacha ama a leagtar síos in Airteagal 3 den Rialachán seo.

               H.   NEAMH-CHOMHOIBRIÚ

                     (26)

                     Má dhiúltaíonn aon pháirtí leasmhar rochtain a thabhairt ar an bhfaisnéis is gá nó mura gcuireann sé an fhaisnéis sin ar fáil laistigh de na teorainneacha ama, nó má chuireann sé bac suntasach ar an imscrúdú, féadfar torthaí dearfacha nó diúltacha a dhéanamh ar bhonn na bhfíoras atá ar fáil i gcomhréir le hAirteagal 28 den bhun-Rialachán.

                     (27)

                     I gcás inar léir gur chuir páirtí leasmhar faisnéis ar fáil a bhí bréagach nó míthreorach, déanfar neamhaird den fhaisnéis agus úsáidfear na fíorais atá ar fáil i gcomhréir le hAirteagal 28 den bhun-Rialachán.

                     (28)

                     Mura gcomhoibríonn páirtí leasmhar nó mura gcomhoibríonn sé ach i bpáirt agus, dá bhrí sin, má bhíonn na torthaí bunaithe ar fhíorais atá ar fáil i gcomhréir le hAirteagal 28 den bhun-Rialachán, d’fhéadfadh sé nach mbeadh an toradh chomh fabhrach don pháirtí sin agus a bheadh dá ndéanadh sé comhoibriú.

               I.   SCEIDEAL AN IMSCRÚDAITHE

                     (29)

                     Tabharfar an t-imscrúdú i gcrích, de bhun Airteagal 23(4) den bhun-Rialachán, laistigh de 9 mí ón dáta a thiocfaidh an Rialachán seo i bhfeidhm.

               J.   PRÓISEÁIL SONRAÍ PEARSANTA

                     (30)

                     Tugtar faoi deara gur i gcomhréir le Rialachán (AE) 2018/1725 ó Pharlaimint na hEorpa agus ón gComhairle a chaithfear le sonraí pearsanta a bhaileofar san imscrúdú seo (4).

                     (31)

                     Tá fógra cosanta sonraí ar fáil ar shuíomh gréasáin Ard-Stiúrthóireacht na Trádála, fógra a chuireann gach duine aonair ar an eolas faoi phróiseáil sonraí pearsanta faoi chuimsiú ghníomhaíochtaí cosanta trádála an Choimisiúin: http://ec.europa.eu/trade/policy/accessing-markets/trade-defence/.

               K.   OIFIGEACH ÉISTEACHTA

                     (32)

                     Féadfaidh na páirtithe leasmhara idirghabháil an Oifigigh Éisteachta a iarraidh i gcomhair imeachtaí trádála. Déanann an tOifigeach Éisteachta athbhreithniú ar iarrataí ar rochtain ar an gcomhad, ar dhíospóidí maidir le rúndacht doiciméad, ar iarrataí ar shíneadh teorainneacha ama agus ar aon iarraidh eile a bhaineann le cearta cosanta páirtithe leasmhara agus tríú páirtithe faoi mar a d’fhéadfadh teacht chun cinn le linn an imeachta.

                     (33)

                     Féadfaidh an tOifigeach Éisteachta éisteachtaí a eagrú agus idirghabháil a dhéanamh idir an páirtí/na páirtithe leasmhara agus seirbhísí an Choimisiúin chun a áirithiú go bhfuil cearta cosanta na bpáirtithe leasmhara á bhfeidhmiú go hiomlán. Ba cheart iarraidh ar éisteacht leis an Oifigeach Éisteachta a dhéanamh i scríbhinn agus ba cheart na cúiseanna atá leis an iarraidh a shonrú inti. Déanfaidh an tOifigeach Éisteachta scrúdú ar na cúiseanna atá leis na hiarrataí. Níor cheart na héisteachtaí sin a reáchtáil ach amháin murar réitíodh na saincheisteanna le seirbhísí an Choimisiúin in am trátha.

                     (34)

                     Ní mór aon iarraidh a thíolacadh in am trátha agus go gasta ionas nach gcuirfear stiúradh ordúil na n-imeachtaí i mbaol. Chuige sin, ba cheart do na páirtithe leasmhara idirghabháil an Oifigigh Éisteachta a iarraidh a luaithe is féidir tar éis an teagmhais arb é is údar le hidirghabháil den sórt sin a bheith ann. I gcás ina dtíolactar iarrataí éisteachta lasmuigh de na tréimhsí ama ábhartha, déanfaidh an tOifigeach Éisteachta scrúdú freisin ar na cúiseanna le hiarrataí déanacha den sórt sin, ar chineál na saincheisteanna a tarraingíodh anuas agus ar thionchar na saincheisteanna sin ar chearta cosanta, ag féachaint go cuí do leasanna dea-riaracháin agus do chríochnú tráthúil an imscrúdaithe.

                     (35)

                     Chun tuilleadh faisnéise agus sonraí teagmhála a fháil, féadfaidh páirtithe leasmhara féachaint ar leathanaigh ghréasáin an Oifigigh Éisteachta ar shuíomh gréasáin Ard-Stiúrthóireacht na Trádála: http://ec.europa.eu/trade/trade-policy-and-you/contacts/hearing-officer/.

               TAR ÉIS AN RIALACHÁN SEO A GHLACADH:

            Airteagal 1
            Tionscnaítear imscrúdú de bhun Airteagal 23(4) de Rialachán (AE) 2016/1037, chun a chinneadh i gcás allmhairí d’fhabraicí de chaisirníní snáithíní gloine filiméadaí leanúnaí fite agus/nó fuaite agus/nó snáthanna a bhfuil eilimintí eile iontu nó nach bhfuil, gan táirgí atá tuilithe nó réamhthuilithe (réamhthuilithe) a áireamh, agus gan fabraicí mogaill oscailte a áireamh le cealla oscailte nach faide ná 1,8 mm ná nach leithne ná 1,8 mm araon agus a bhfuil meáchan is mó ná 35 g/m2 iontu, arna n-aicmiú faoi láthair faoi chóid AC ex 7019 39 00, ex 7019 40 00, ex 7019 59 00 agus ex 7019 90 00, a choinsínítear ón Tuirc, dearbhaítear gur de thionscnamh na Tuirce iad nó ná dearbhaítear (cóid TARIC 7019390083, 7019400083, 7019590083 agus 7019900083), má tá na hallmhairí sin ag dul timpeall bearta arna bhforchur le Rialachán Cur chun feidhme (AE) 2020/776.

            Airteagal 2

               1.   De bhun Airteagal 23(4) agus Airteagal 24(5) de Rialachán (AE) 2016/1037, glacfaidh údaráis chustaim na mBallstát na céimeanna iomchuí chun na hallmhairí atá sainaitheanta in Airteagal 1 den Rialachán seo a chlárú.

               2.   Rachaidh an clárúchán in éag 9 mí tar éis dháta theacht i bhfeidhm an Rialacháin seo.

            Airteagal 3

               1.   Ní mór do na páirtithe leasmhara scéala a thabhairt don Choimisiún le hiad féin a chur i láthair laistigh de 15 lá ón dáta a thiocfaidh an Rialachán seo i bhfeidhm.

               2.   Chun a n-uiríll a chur san áireamh le linn an imscrúdaithe, ní mór do na páirtithe leasmhara a dtuairim a chur in iúl i scríbhinn agus freagraí ceistneora, iarrataí ar dhíolúintí, nó aon fhaisnéis eile a thíolacadh laistigh de 37 lá ón dáta a fhoilseofar an Rialachán seo in Iris Oifigiúil an Aontais Eorpaigh, ach amháin má shonraítear a mhalairt.

               3.   Féadfaidh na páirtithe leasmhara iarratas a dhéanamh freisin ar éisteacht a fháil os comhair an Choimisiúin laistigh den teorainn ama chéanna de 37 lá. Maidir le héisteachtaí a bhaineann le céim thionscnaimh an imscrúdaithe, ní mór an iarraidh a thíolacadh laistigh de 15 lá ón dáta a thiocfaidh an Rialachán seo i bhfeidhm. Maidir le hiarraidh ar éisteacht a fháil, ní mór í a dhéanamh i scríbhinn agus ní mór cúiseanna na hiarrata a shonrú inti.

            Airteagal 4
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 14 Nollaig 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 176, 30.6.2016, lch. 55.

            (2)  Rialachán Cur Chun Feidhme (AE) 2020/776 ón gCoimisiún an 12 Meitheamh 2020 lena bhforchuirtear dleachtanna cinntitheacha frithchúitimh ar allmhairí fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte agus lena leasaítear Rialachán (AE) 2020/492 lena bhforchuirtear bearta cinntitheacha frithdhumpála ar allmhairí fabraicí snáithíní gloine fite agus/nó fuaite áirithe de thionscnamh Dhaon-Phoblacht na Síne agus na hÉigipte (IO L 189, 15.6.2020, lch. 1).

            (3)  Is doiciméad “Íogair” doiciméad a meastar é a bheith rúnda de bhun Airteagal 29 den bhun-Rialachán agus Airteagal 12 de Chomhaontú EDT maidir le Fóirdheontais agus le Bearta Frithchúitimh. Is doiciméad é freisin atá cosanta de bhun Airteagal 4 de Rialachán (CE) Uimh. 1049/2001 ó Pharlaimint na hEorpa agus ón gComhairle (IO L 145, 31.5.2001, lch. 43).

            (4)  Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le próiseáil sonraí pearsanta a dhéanann institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).